**Partitura vieții**

*Stefania Petrov*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parfumul suav al nopților de vară

Dispare încet, seară de seară,

Iar prin cohortele de negri nori,

Trec triste și grăbite stoluri de cocori.

Prin ploaia noastră de secunde

Se scurge viața către niciunde,

Căutând fericirea în povești de iubiri

Prin trecătoarele grădini de trandafiri.

Doar mâna iubirii mângâie pianul

Când printre simfonii își cântă aleanul

Și zboară pe clapele albastrului vis,

Căutând partitura raiului promis.

Iar ritmul ei...ne înalță pe stânci,

Că doar iubirea are rădăcini adânci

Și repetăm a vieții partitură sfântă

Pe care fiecare-n ritmul lui o cântă.

Solfegiem timid în cheia tinereții

Vesele melodii în zorii dimineții.

Apoi,doar în diezii muzicii bătrâne,

Cântăm melancolii prin nopți cu lună pline.

Când sufletul găsește armonia

Nedrept de repede se-ncheie simfonia,

Iar notele devin din ce în ce mai rare

Și sunetul, încet, încet, dispare.

Prin dulcea amăgire de iluzii deșarte,

Fredonăm simfonia ploii de frunze moarte

Și-n suflet ne rămân doar melodii tăcute,

Din trista poemă a frunzelor căzute.